Halaman Masjid Ummaiyyah di Damsyik menjadikannya salah satu simbol kekuatan Kerajaan Bani Ummaiyyah.
**Kerajaan Bani Umaiyah** (Arab **بنو أمية banū umayya** / **الأمويون al-umawiyyūn**); merupakan khilafah Islam kedua selepas kewafatan Nabi Muhammad dan khilafah pertama yang menggunakan sistem pewarisan takhta. Muawiyah bin Abu Sufyan menjadi khalifah pertama kerajaan ini, selepas tamatnya Fitnah Pertama pada tahun 661.

Nama kerajaan Bani Umaiyah berasal daripada nama datuk Muawiyah iaitu Umaiyyah bin Abdul Syams, seorang pemimpin kaum Quraisy yang kaya dan berpengaruh.

Kerajaan Umaiyah telah meneruskan penaklukan oleh orang Islam, dengan menakluk Ifrikiyah, Transoxiana, Sind, Maghreb dan Hispania. Ketika kemuncak kegemilangannya, taklukan kerajaan Umaiyah telah meliputi kawasan seluas 11,100,000 km2 (4,300,000 bt2), menjadikannya antara empayar terbesar dalam sejarah.

Kerajaan Umaiyah telah digulingkan Kerajaan Abbasiyah pada tahun 750. Ahli keluarga Bani Umaiyah yang terselamat telah menubuhkan sebuah emiriah di Cordoba dan membangun menjadi sebuah khilafah baharu di sana.

Pemerintahan Umaiyah
--------------------

Rencana utama: Proses Penubuhan Kerajaan Bani Umaiyyah
Muawiyah telah menjadi Gabenor Syria di bawah pemerintahan khalifah ketiga Islam, Saidina Uthman Affan. Pada tahun 35 Hijrah, kota Madinah yang menjadi ibu kota negara Islam telah dilanda krisis politik yang hebat sehingga mencetuskan pemberontakan menentang kerajaan. Akibatnya, Khalifah Uthman bin Affan dibunuh oleh pemberontak. Selepas peristiwa pembunuhan Saidina Uthman, Saidina Ali Abi Talib telah dilantik menjadi khalifah yang baru. 

Kekecohan akibat fitnah besar terus terjadi di zaman pemerintahan Ali bin Abi Talib. Perang Jamal telah terjadi antara pasukan Zubair, Talha dan Aisyah dengan pasukan Ali mengakibatkan terbunuhnya Zubair dan Talha. Dipercayai golongan pembunuh Uthman yang mencetuskan peperangan itu. Siri peperangan lain juga turut terjadi iaitu Perang Siffin antara pasukan Ali dan Muawiyah. Kedua-dua pihak bersetuju untuk berunding bagi menyelesaikan masalah yang timbul. Satu peperangan lagi tercetus iaitu Perang Nahrawan, perang antara pasukan Ali dan golongan Khawarij, bekas penyokongnya yang tidak berpuas hati dengan rundingan Perang Siffin. Saidina Ali telah dibunuh pada tahun 661 M oleh Abdul Rahman Muljam, sebagai sebahagian daripada rancangan pihak Khawarij dalam membunuh semua pemimpin Islam.

Selepas Saidina Ali dibunuh, anak Saidina Ali iaitu Saidina Hassan telah menjadi khalifah namun baginda telah mengambil keputusan untuk memberi jawatan khalifah kepada Muawiyah sebagai khalifah seluruh empayar Islam atas harapan Muawiyah dapat menyatukan umat Islam pada masa itu kerana beliau tidak sanggup untuk melihat perpecahan umat Islam terus berlaku dihadapan matanya. Hal ini menyebabkan tertubuhnya Kerajaan Bani Umaiyah dan menyaksikan pertukaran pusat pemerintahan daripada Madinah ke Damsyik.

Empayar kekuasaan Kerajaan Bani Ummaiyyah.
Kuasa Bani Umaiyah berpusat kepada jajahan Byzantine di Syria dan mengekalkan pegawai tempatan yang bukan muslim sebagai pentadbir. Bani Umaiyah turut memusatkan usaha mereka ke arah menguasai Mediterranean dan menakluk Konstantinople. Banyak penaklukan dan pembukaan wilayah baharu dijalankan semasa pemerintahan Kerajaan Bani Ummaiyyah. Tentera Muslim berjaya menakluk Afrika Utara dan Iran pada lewat tahun 600-an, mengembangkan empayar Islam daripada Semenanjung Iberia di barat sehingga India di timur. Tentera Ummaiyyah pimpinan Tariq ibn Ziyad menyeberangi Selat Gibraltar dan menubuhkan pemerintahan di Semenanjung Iberia (*Sepanyol*) sementara baki tentera Islam yang lain menubuhkan pemerintahan di Sind, India.

Kerajaan Bani Ummaiyyah ditewaskan oleh Kerajaan Bani Abbasiyyah selepas tewas dalam perperangan pada tahun 750 masihi. Hal ini menyebabkan kebanyakan kaum keluarga Bani Ummaiyyah dibunuh oleh tentera Abbasiyyah. Seorang waris Bani Ummaiyyah iaitu Abd-ar-Rahman I mengambil pemerintahan Islam di Andalusia dan menubuhkan Kerajaan Bani Ummaiyyah Andalusia di sana.

Kronologi Kerajaan Bani Ummaiyyah
---------------------------------

* 661M- Muawiyah menjadi khalifah dan mengasaskan Kerajaan Bani Ummaiyyah.
* 670M- Mara ke Afrika Utara. Penaklukan Kabul.
* 677M- Penawanan Samarkand dan Tirmiz. Serangan ke atas Constantinople.
* 680M- Kematian Muawiyah. Yazid I menaiki takhta. Peristiwa pembunuhan Saidina Hussein.
* 685M- Khalifah Abdul Malik menjadikan Bahasa Arab sebagai bahasa rasmi kerajaan.
* 700M- Kempen menentang kaum Barbar di Afrika Utara.
* 711M- Penaklukan Sepanyol, Sind, dan Transoxiana.
* 712M- Tentera Ummaiyyah mara ke Sepanyol, Sind, dan Transoxiana.
* 713M- Penaklukan Multan.
* 716M- Serangan ke atas Constantinople.
* 717M- Umar bin Abdul Aziz menjadi khalifah. Pembaharuan yang hebat dijalankan.
* 725M- Tentera Islam menawan Nimes di Perancis.
* 749M- Kekalahan tentera Ummaiyyah di Kufah, Iraq ditangan tentera Abbasiyyah.
* 750M- Damsyik ditawan oleh tentera Abbasiyyah. Kejatuhan Kerajaan Bani Ummaiyyah.

Khalifah Ummaiyyah di Damsyik
-----------------------------

* Muawiyah I ibni Abu Sufyan, 661-680
* Yazid I ibni Muawiyah, 680-683
* Muawiyah II ibni Yazid, 683-684
* Marwan I ibni Hakam, 684-685
* Abd al-Malik ibni Marwan, 685-705
* al-Walid I ibni Abd al-Malik, 705-715
* Sulaiman ibni Abd al-Malik, 715-717
* Umar ibni Abd al-Aziz, 717-720
* Yazid II ibni Abd al-Malik, 720-724
* Hisham ibni Abd al-Malik, 724-743
* al-Walid II ibni Yazid II, 743-744
* Yazid III ibni al-Walid, 744
* Ibrahim ibni al-Walid, 744
* Marwan II ibni Muhammad, 744-750

Khalifah di Cordoba
-------------------

* Abd ar-Rahman I, 756-788
* Hisham I, 788-796
* al-Hakam I, 796-822
* Abd ar-Rahman II, 822-852
* Muhammad I, 852-886
* al-Mundhir, 886-888
* Abdallah ibni Muhammad, 888-912
* Abd ar-Rahman III, 912-961
* Al-Hakam II, 961-976
* Hisham II, 976-1008
* Muhammad II, 1008-1009
* Sulaiman, 1009-1010
* Hisham II, menaiki takhta semula, 1010-1012
* Sulaiman, menaiki takhta semula, 1012-1017
* Abd ar-Rahman IV, 1021-1022
* Abd ar-Rahman V, 1022-1023
* Muhammad III, 1023-1024
* Hisham III, 1027-1031

Lihat juga
----------

|  |  |
| --- | --- |
|  | Wikimedia Commons mempunyai media berkaitan ***Kerajaan Bani Umaiyah*** |

* Sejarah Islam
* Khalifah

Rujukan
-------

1. ↑  Rein Taagepera (September 1997). "Expansion and Contraction Patterns of Large Polities: Context for Russia". *International Studies Quarterly*. **41** (3): 496. doi:10.1111/0020-8833.00053. JSTOR 2600793. Diarkibkan daripada yang asal pada 19 November 2018. Dicapai pada 22 August 2018.
2. ↑  Jihad Beyond Islam, By Gabriele Marranci

Pautan Luar
-----------

* (Inggeris) Carta Keturunan Bani Ummaiyyah
* (Inggeris)
* (Inggeris) Sejarah Bani Ummaiyyah